Id-Direttiva tal-Kunsill
ta' l-14 ta' Diċembru 1981
li tissupplimenta d-Direttivi 75/362/KEE, 77/452/KEE, 78/686/KEE u 78/1026/KEE dwar ir-rikonoxximent reċiproku ta' diplomi, ċertifikati u provi oħrajn ta' kwalifiki formali tat-tobba, ta' l-infermiera responsabbli għall-kura ġenerali, tad-dentisti u tal-kirurgi veterinarji rispettivament, fir-rigward tad-drittijiet ottenuti
(81/1057/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikoli 49, 57 u 66 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi fid-Direttivi 75/362/KEE [4], 77/452/KEE [5], 78/686/KEE [6] u 78/1026/KEE [7] li jikkonċernaw ir-rikonoxximent reċiproku ta' diplomi, ċertifikati u provi oħrajn ta' kwalifiki formali tat-tobba, ta' l-infermiera responsabbli għall-kura ġenerali, tad-dentisti u tal-kirurgi veterinarji rispettivament, u li jinkludu miżuri sabiex jiffaċilitaw l-eżerċizzju effettiv tad-dritt ta' stabbiliment tal-libertà li jiġu pprovduti servizzi, id-dispożizzjonijiet li jirrigwardaw id-drittijiet ottenuti jirreferu għad-diplomi, iċ-ċertifikati u provi oħrajn ta' kwalifiki formali ta' tobba, ta' infermiera responsabbli għall-kura ġenerali, ta' dentisti u ta' kirurgi veterinarji maħruġa mill-Istati Membri qabel l-implimentazzjoni tad-Direttivi msemmija;
Billi dawn id-dispożizzjonijiet għalhekk, ma jkoprux espressament id-diplomi, iċ-ċertifikati u l-provi l-oħrajn ta' kwalifiki formali li huma prova ta' taħriġ li ma jilħaqx il-ħtiġiet minimi ta' taħriġ previsti fid-Direttivi 75/363/KEE [8], 77/453/KEE [9], 78/687/KEE [10] u 78/1027/KEE [11] li ġie kkompletat wara l-implimentazzjoni tad-Direttivi msemmija, imma li kien beda qabel l-implimentazzjoni tagħhom;
Billi hu xieraq li din l-omissjoni tissewwa,
ADOTTA DIN ID-DIRETTIVA:
L-Artikolu 1
L-Artikolu 9(1) u (2) tad-Direttiva 75/362/KEE, l-Artikolu 4 tad-Direttiva 77/452/KEE, l-Artikolu 7(1) u (2) tad-Direttiva 78/686/KEE u l-Artikolu 4 tad-Direttiva 78/1026/KEE għandhom ukoll japplikaw għad-diplomi, iċ-ċertifikati u l-provi l-oħrajn ta' kwalifiki formali li huma prova ta' taħriġ li ma jilħaqx il-ħtiġiet minimi ta' taħriġ previst fl-Artikoli 1, 2, 3, 4 u 5 tad-Direttiva 75/363/KEE, fl-Artikolu 1 tad-Direttiva 77/453/KEE, fl-Artikoli 1, 2 u 3 tad-Direttiva 78/687/KEE u fl-Artikolu 1 tad-Direttiva 78/1027/EEC rispettivament u li ġie kkompletat wara l-implimentazzjoni ta' dawn id-Direttivi imma kien beda qabel l-implimentazzjoni msemmija.
L-Artikolu 2
L-Istati Membri għandhom jieħdu l-miżuri neċessarji biex jikkonformaw ma' din id-Direttiva sa mhux aktar tard mit-30 ta' Ġunju 1982. Għandhom minnufih jgħarrfu b'dan lill-Kummissjoni.
L-Artikolu 3
Din id-Direttiva hija indirizzata lill-Istati Membri.
Magħmul fi Brussel, fl-14 ta' Diċembru 1981.